# Papallona de la prímula

La papallona de la prímula (Hamearis lucina) és una espècie de lepidòpter papilionoïdeu de la família dels riodínids (Riodinidae) present als Països Catalans.

## Taxonomia

El gènere Hamearis és un gènere monotípic de posició incerta (incertae sedis). Aquí es considera part de la subfamília Nemeobiinae, tribu Zemerini, dins de la família Riodinidae.

## Distribució

S'estén per tot Europa fins als Urals i Turquia. A Europa, es troba des del centre i nord de la península Ibèrica fins a Gran Bretanya, sud-est de Bèlgica, centre d'Alemanya, centre de Polònia, sud de Suècia, Letònia, centre de la península Itàlica, i Balcans fins al centre de Grècia. Absent de les principals illes mediterrànies, excepte Sicília. A la península Ibèrica ocupa el terç nord, des del nord de Portugal i Galícia fins a Catalunya, tot i que també arriba fins als sistemes Ibèric i Central. A Catalunya, es distribueix de forma dispersa per les zones més humides de la meitat nord, incloent els Pirineus, Prepirineus, Serralada Transversal i Montseny. També presenta una població aïllada a les Muntanyes de Prades.

## Descripció

Envergadura alar d'entre 26 i 31 mm. Dimorfisme sexual poc evident, en ser la femella una mica més gran, tenir les ales més arrodonides, i les taques taronges més desenvolupades. Anvers de color marró fosc amb tres bandes de taques taronges, dues de les quals són poc visibles a l'ala posterior. La banda taronja més externa inclou, en ambdues ales, una sèrie de taques negres en forma de triangle. Revers de l'ala anterior semblant a l'anvers, però el color taronja és majoritari. Revers de l'ala posterior taronja amb dues bandes de de taques blanques amb una fina línia negra a la part interna. A la part exterior de les dues ales hi ha una sèrie de punts negres triangulars, cadascun dels quals va acompanyat d'un petit punt blanc a l'exterior.
* Hamearis lucina ♂
* Hamearis lucina ♂ △
* Hamearis lucina ♀

## Hàbitat

Zones obertes amb presència d'arbustos i d'arbres caducifolis de baix port, també clarianes i vores de camins forestals Rang altitudinal des dels 50 m fins als 1600 m. L'eruga s'alimenta diverses espècies de primulàcies, totes elles pertanyents al gènere Primula.

## Període de vol i hibernació

Pot volar en una o dues generacions, d'acord amb l'altitud, latitud i condicions locals. Les poblacions univoltines volen durant els mesos de maig i juny, i les bivoltines des d'abril a juny i des de juliol a setembre. Hiberna com a crisàlide.

## Referències

* ↑ «Papallona de la prímula». Cercaterm. TERMCAT, Centre de Terminologia.
* ↑ «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 6 abril 2024].
* ↑ «Hamearis lucina - Museu de Ciències Naturals de Granollers» (en català). [Consulta: 26 febrer 2025].
* ↑ «Funet» (en anglès). [Consulta: 6 abril 2024].
* ↑ «Hamearis lucina» (en anglès). UICN, 29-01-2009. [Consulta: 6 abril 2024].
* 1 2 3 4 5 Tolman, Tom; Lewington, Richard. Collins Field Guide to the Butterflies of Britain and Europe (en anglès). Collins, 2008. ISBN 978-0-00-724234-4.
* 1 2 3 Vila, Roger; Stefanescu, Constantí; Sesma, José Manuel. Guia de les papallones diürnes de Catalunya. Lynx, 2018. ISBN 978-84-16728-06-0.
* 1 2 3 Moussus, Jean-Pierre; Lorin, Thibault; Cooper, Alan. Guide pratique des papillons de jour (en francès). Delachaux et Niestlé, 2022. ISBN 978-2-603-02915-2.

## Enllaços externs

* Asturnatura (castellà)
* Biodiversidad Virtual (castellà)
* European Butterflies (anglès)